En 18-årig mand blev onsdag lagt i kunstigt koma på Aalborg Universitetshospital efter en trafikulykke i Hjørring. Den unge mand, der fyldte 18 år netop onsdag, kom gående ad Frederikshavnvej i Hjørring og endte af ukendte årsager på vejen, hvor han blev ramt af en VW Transporter-varevogn. - Omstændighederne er uklare. Måske er han uopmærksom, måske glider han ned af en snevold mellem vejen og cykelstien. Men han bliver i hvert fald ramt af varevognen og kørt til Aalborg Universitetshospital, fortæller vagtchef ved Nordjyllands Politi Per Vagn Nielsen. - Man ville forsøge at vække ham fra komaen i dag, men jeg ved ikke om det er sket eller om han stadig er i koma, siger vagtchefen, der yderligere oplyser at man ikke har fundet grund til at sigte nogen i forbindelse med ulykken.

Opsummering:
Lagt i kunstigt koma efter ulykke i Hjørring.